text: Sådan forhindrer du spritkørsel
  07 juni 2016 kl. 11.46
  De næste uger sætter politiet fokus på spritkørsel i en kampagne.  Men faktisk kan du selv gøre noget for at forhindre spritulykkerne. 
  I perioden fra 2010 til 2014 blev 189 dræbt i spritulykker i hele landet.
  Det tal vil politiet gerne have ned, og derfor sætter de i de næste tre uger fokus på alkohol og trafik. I kampagnen under navnet ”Klar til et pust?” laver politiet derfor ekstra spritkontroller i juni og juli måned. De vil ikke have, at man skal sætte sig bag rattet, hvis man er i tvivl om sin promille.
  Men faktisk kan du også selv gøre noget.
  - Vi opfordrer til at man blander sig, hvis en person i selskabet finder bilnøglerne frem efter at have drukket, siger Erik Terp Jensen, centerchef for Rigspolitiets Nationale Færdselscenter i en pressemeddelelse.
  Rådet for Sikker Trafik og Trygfonden har derfor lavet syv gode råd, som, ifølge dem, gør det nemmere at stoppe en fra at sætte sig bag rattet.
  - Men man skal jo huske på, at hver gang man forhindrer en anden i at blive spritbilist, så gør man faktisk vedkommende en stor tjeneste, fortæller Dorte McGugan Pedersen, udviklingschef i TrygFonden, i pressemeddelelsen.
  Rådet for Sikker Trafik og Trygfondens syv gode råd er følgende:
  
  Fortæl ham/hende, at du har det skidt med, at han/hun kører
  
  
  Forsøg at tale ham/hende fra at køre og tag evt. bilnøglerne
  
  
  Allier dig med andre, så I er flere, der kan støtte hinanden
  
  
  Ring efter en taxa og lån evt. ham/hende penge til taxaen
  
  
  Tilbyd overnatning
  
  
  Giv et lift, hvis du ikke selv har drukket
  
  
  Hvis han/hun alligevel kører: Ring til politiet på 114
  